Asaꞌrɨ wʉi ennoko tʉpo mɨrɨ yau,
mɨrɨ tʉnɨnse Sises utɨꞌpʉ Kiyarari pona.
(Sises uya rɨ,
“Puꞌkenaꞌ namanin pʉn nɨ ipataꞌseꞌ yau,”
tasaꞌ esiꞌpʉ.)
Kiyarari pona itɨsaꞌ aꞌtai,
mɨrɨ yawon kon kaꞌpon amʉꞌ uya wakʉ pe kuru ereutanʉkʉꞌpʉ,
apʉne pʉra itɨsaꞌ kon nʉꞌsan pe toꞌ esiꞌpʉ Toꞌ Epoi Itɨꞌpʉ Weyu Rʉꞌpʉ pɨꞌ Surusiran pona,
mɨrɨpan kon uya tanporon nɨ inkupʉnʉ ensaꞌ esiꞌpʉ mɨrɨ aꞌtai.
Serɨ rɨken pe Sises uya Kena,
Kiyarari airon kaꞌkʉranpaꞌpʉ,
tuna konekaꞌpʉ tʉuya yau waain pe.
Mɨrɨ yau,
kaꞌpon,
kin poitorʉ pe teꞌsen esiꞌpʉ,
takuruꞌkenan imu Kaꞌpaneyan po.
Pʉse rɨ kaꞌpon uya Sises uyeꞌsaꞌ Isutiya poi Kiyarari pona ta etasaꞌ aꞌtai,
itɨꞌpʉ ipiyaꞌ ekamaꞌpoiꞌ itɨtoꞌ pe Kaꞌpaneyan pona tʉmu epiꞌtɨiꞌ,
teriꞌkaꞌsen nɨ.
Sises uya,
“Ɨnʉꞌ uya apurɨ pʉra rɨ iyesi eke Papa tʉrawasooi iꞌtutoꞌ ipɨkɨrɨ mɨrɨ awonsiꞌkɨ aꞌkwarʉpɨꞌnin nɨken eꞌkupʉ aꞌtai apurɨ auyaꞌnokon,”
taꞌpʉ.
Kin poitorʉ uya,
“Itepuru,
uyaꞌkɨrɨ utɨnpai umʉre erikʉ rawɨrɨ,”
taꞌpʉ ipɨꞌ.
Sises uya,
“Enta,
ɨmu rɨ utoꞌpamʉ mɨrɨ,”
taꞌpʉ ipɨꞌ.
Sises maimu tapurɨiꞌ itɨꞌpʉ.
Iteꞌmatai tʉuyeꞌse,
itekare ke ipoitorʉ ton uya eporoꞌpʉ.
“Ɨmu utoꞌpan nɨ pɨꞌ rɨ man!”
taꞌpʉ toꞌ uya.
Toꞌ ekamaꞌpoꞌpʉ iya,
ɨꞌrɨ aꞌkʉraꞌ kuru tʉmu utoꞌpamʉꞌpʉ tukaiꞌ,
mɨrɨpan kon uya,
“Koꞌmamiyau,
1 aꞌkʉraꞌ koꞌmamʉ pe iyeꞌkɨɨiꞌmatoꞌ ereutaꞌpʉ,”
taꞌpʉ toꞌ uya ipɨꞌ.
Ikʉipʉnʉ uya iꞌtuꞌpʉ mɨrɨ aꞌkʉraꞌ kuru rɨ Sises uya,
“Ɨmu rɨ utoꞌpamʉ mɨrɨ,”
taꞌpʉ rʉꞌpʉ.
Mɨrɨ pɨꞌ kʉrɨ rɨ mɨrɨ awonsiꞌkɨ tanporo itonpa ton enaꞌpʉ apurɨnin nan pe.
Serɨ serɨ iyakon iteꞌkwa pe eke Papa tʉrawasooi tiꞌtutoꞌ ipɨkɨrɨ kupʉꞌpʉ Sises uya tʉuyepʉ tʉpo Isutiya poi Kiyarari pona.